ΚΟΙΝΗ ΘΕΣΗ (ΕΚ) αριθ. 8/1999 που καθορίστηκε από το Συμβούλιο στις 21 Δεκεμβρίου 1998 για την έκδοση της απόφασης αριθ. . . ./1999/ΕΚ του Ευρωπαϊκού Κοινοβουλίου και του Συμβουλίου, της . . ., σχετικά με μια σειρά κατευθυντήριων γραμμών, συμπεριλαμβανομένου του καθορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA) (1999/C 55/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 129 Δ τρίτο εδάφιο,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής των Περιφερειών (3),

Αποφασίζοντας σύμφωνα με τη διαδικασία του άρθρου 189 Β της συνθήκης (4),

Εκτιμώντας:

(1) ότι το Συμβούλιο, στο ψήφισμά του της 20ής Ιουνίου 1994 (5), τόνισε την ανάγκη συντονισμού όσον αφορά την ανταλλαγή πληροφοριών μεταξύ διοικήσεων 7

(2) ότι το Συμβούλιο, στο ψήφισμά του της 21ης Νοεμβρίου 1996 (6), έθεσε νέες προτεραιότητες πολιτικής όσον αφορά την κοινωνία των πληροφοριών 7

(3) ότι η Επιτροπή, στην ανακοίνωσή της στις 19 Ιουλίου 1994, πρότεινε σχέδιο δράσης για την κοινωνία των πληροφοριών 7

(4) ότι η Επιτροπή έχει προτείνει σχέδιο δράσης για την ενιαία αγορά 7

(5) ότι το Ευρωπαϊκό Κοινοβούλιο, στο ψήφισμά του της 12ης Ιουνίου 1997 (7), απηύθυνε έκκληση στην Ευρωπαϊκή Ένωση και τα κράτη μέλη να αναλάβουν δράση με σκοπό την ανάπτυξη και την εφαρμογή νέων τεχνολογιών των πληροφοριών και επικοινωνιών (ΤΠΕ) την επόμενη δεκαετία 7

(6) ότι το Ευρωπαϊκό Κοινοβούλιο και το Συμβούλιο, με την απόφαση αριθ. 2717/95/ΕΚ (8), υιοθέτησαν μια σειρά κατευθυντήριων γραμμών για την ανάπτυξη του Euro-ISDN ως διευρωπαϊκού δικτύου 7

(7) ότι το Ευρωπαϊκό Κοινοβούλιο και το Συμβούλιο, με την απόφασή τους αριθ. 1336/97/ΕΚ (9), υιοθέτησαν σειρά κατευθυντηρίων γραμμών για τα διευρωπαϊκά δίκτυα τηλεπικοινωνίας 7

(8) ότι, προκειμένου να εγκαθιδρυθεί η οικονομική και νομισματική ένωση και να εφαρμοσθούν οι κοινοτικές πολιτικές και δραστηριότητες, είναι απαραίτητο οι διοικήσεις των κρατών μελών και η Κοινότητα να έχουν πρόσβαση σε ολοένα και μεγαλύτερους όγκους πληροφοριών και να μπορούν να τους ανταλλάσσουν και να τους επεξεργάζονται 7

(9) ότι, προκειμένου να μπορούν να ασκούν την εξουσία που τους έχει ανατεθεί, είναι απαραίτητο τα κοινοτικά θεσμικά όργανα να έχουν πρόσβαση σε ολοένα και μεγαλύτερους όγκους πληροφοριών και να μπορούν να τους ανταλλάσσουν και να τους επεξεργάζονται 7

(10) ότι η αποδοτική, αποτελεσματική και ασφαλής ανταλλαγή επεξεργάσιμων δεδομένων απαιτεί τη διαθεσιμότητα ολοκληρωμένων συστημάτων ανταλλαγής δεδομένων, τα οποία στη συνέχεια αναφέρονται ως τηλεματικά δίκτυα 7

(11) ότι τα τηλεματικά δίκτυα τα οποία διασυνδέουν τα συστήματα πληροφορικής των διοικήσεων των κρατών μελών και της Κοινότητας σε όλη την Ευρώπη είναι διευρωπαϊκά δίκτυα τηλεπικοινωνιών για διοικήσεις 7

(12) ότι η απρόσκοπτη λειτουργία της εσωτερικής αγοράς και η κατάργηση των εμποδίων στις επικοινωνίες μεταξύ των δημοσίων διοικήσεων και του ιδιωτικού τομέα αποτελούν σημαντικούς παράγοντες για την ευμάρεια και την ανταγωνιστικότητα της κοινοτικής βιομηχανίας 7

(13) ότι η χρήση των τηλεματικών δικτύων μπορεί να συμβάλει στην προστασία των χρηματοοικονομικών συμφερόντων της Κοινότητας και την καταπολέμηση της απάτης 7

(14) ότι τα κράτη μέλη θα πρέπει να λαμβάνουν υπόψη τα τηλεματικά δίκτυα που αναπτύσσονται στο πλαίσιο της κοινοτικής δράσης κατά την εκτέλεση των από κοινού υλοποιούμενων έργων σε τομείς που είναι πιθανόν να περιληφθούν στη συνθήκη για την ίδρυση της Ευρωπαϊκής Κοινότητας, συνεπεία της συνθήκης του Άμστερνταμ, και σε άλλους τομείς που υπάγονται στη συνθήκη για την Ευρωπαϊκή Ένωση, καθώς και στο πλαίσιο οποιασδήποτε άλλης δράσης που αναλαμβάνουν και η οποία ανταποκρίνεται στους στόχους της συνθήκης για την ίδρυση της Ευρωπαϊκής Κοινότητας, και ιδίως του άρθρου 3 στοιχείο δ) και των άρθρων 7 Α, 8 Α και 48 7

(15) ότι μπορεί να απαιτηθεί τροποποίηση και ενίσχυση των τηλεματικών δικτύων κατά την προετοιμασία της διεύρυνσης της Ευρωπαϊκής Ένωσης 7

(16) ότι η εξασφάλιση διαφανών δημόσιων διοικήσεων που να ανταποκρίνονται στις ανάγκες των πολιτών θα ενθαρρύνει τους πολίτες της Ευρωπαϊκής Ένωσης να καρπωθούν τα οφέλη της κοινωνίας των πληροφοριών 7

(17) ότι η Κοινότητα είναι χρήστης ή δικαιούχος των τηλεματικών δικτύων τα οποία υποστηρίζουν τις κοινοτικές πολιτικές και δραστηριότητες, τη διοργανική επικοινωνία και την οικονομική και νομισματική ένωση 7

(18) ότι το έργο της εγκατάστασης παρόμοιων δικτύων βαρύνει τόσο την Κοινότητα όσο και τα κράτη μέλη 7

(19) ότι είναι θεμελιώδες να βελτιστοποιηθεί η χρήση προτύπων, διαθέσιμων στο κοινό προδιαγραφών και εφαρμογών του δημοσίου τομέα, έτσι ώστε να εξασφαλισθεί η απρόσκοπτη διαλειτουργικότητα προκειμένου να επιτευχθούν οικονομίες κλίμακας και να αυξηθούν τα οφέλη που προκύπτουν από τα εν λόγω δίκτυα 7

(20) ότι, διαμέσου συντονισμένης ανάπτυξης, τα δίκτυα αυτά θα πρέπει να συγκλίνουν προς μια κοινή τηλεματική διεπαφή μεταξύ της Κοινότητας και των κρατών μελών 7

(21) ότι, προκειμένου να διασφαλισθεί η αποτελεσματική χρήση των χρηματοδοτικών πόρων της Κοινότητας, είναι ανάγκη να αναληφθεί από κοινού το κόστος των εν λόγω δικτύων μεταξύ των κρατών μελών και της Κοινότητας σε μια δίκαιη βάση και, ταυτόχρονα, να αποτραπεί ο περιττός πολλαπλασιασμός εξοπλισμού, η επανάληψη των ερευνών και η ποικιλομορφία των προσεγγίσεων 7

(22) ότι, κατ' αρχήν, κάθε κράτος μέλος επωμίζεται το κόστος της δικής του υλοποίησης των σχεδίων και υπηρεσιών IDA 7

(23) ότι, συνεπώς, υπάρχει ανάγκη για καθορισμό συγκεκριμένων κατευθυντήριων γραμμών γενικής εφαρμογής για όλα τα εν λόγω δίκτυα, καθώς και για ένα ειδικό χρηματοδοτικό πλαίσιο για σχέδια κοινού ενδιαφέροντος σύμφωνα με τις εν λόγω κατευθυντήριες γραμμές 7

(24) ότι, σύμφωνα με τις αρχές της επικουρικότητας και της αναλογικότητας όπως διατυπώνονται στο άρθρο 3 Β της συνθήκης, ο στόχος της εγκατάστασης παρόμοιων δικτύων δεν μπορεί να υλοποιηθεί αποτελεσματικά από τα κράτη μέλη και συνεπώς, λόγω της κλίμακας και των αποτελεσμάτων της προτεινόμενης δράσης, μπορεί να επιτευχθεί καλύτερα σε κοινοτικό επίπεδο 7 ότι η προτεινόμενη δράση δεν υπερβαίνει τα αναγκαία όρια για την επίτευξη του εν λόγω στόχου 7

(25) ότι η εφαρμογή της συμφωνίας για τον Ευρωπαϊκό Οικονομικό Χώρο και των συμφωνιών σύνδεσης με την Ευρωπαϊκή Κοινότητα απαιτεί προσαρμογή και ενίσχυση των σχετικών τηλεματικών δικτύων 7

(26) ότι τα τηλεματικά δίκτυα και η ηλεκτρονική επικοινωνία έχουν μια εγγενή διεθνή διάσταση 7

(27) ότι τα μέτρα που αποσκοπούν στη διασφάλιση της διαλειτουργικότητας των τηλεματικών δικτύων μεταξύ των διοικήσεων συμφωνούν με τις προτεραιότητες οι οποίες θεσπίστηκαν σε σχέση με τις κατευθυντήριες γραμμές για τα διευρωπαϊκά τηλεπικοινωνιακά δίκτυα 7

(28) ότι έγιναν ενέργειες στο πλαίσιο της απόφασης 95/468/ΕΚ, της 6ης Νοεμβρίου 1995, σχετικά με την κοινοτική συμβολή στην τηλεματική ανταλλαγή δεδομένων μεταξύ δημοσίων διοικήσεων στην Κοινότητα (IDA) (10) 7 ότι το Δικαστήριο ακύρωσε την απόφαση 95/469/ΕΚ, στις 28 Μαΐου 1998 7 ότι τα αποτελέσματα των μέτρων που έλαβε η Επιτροπή βάσει της εν λόγω απόφασης προτού την ακυρώσει το Δικαστήριο εξακολουθούν να ισχύουν 7

(29) ότι με την παρούσα απόφαση καθορίζεται ένα χρηματοδοτικό πλαίσιο, το οποίο αποτελεί την προνομιακή αναφορά, κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995 (11), για την αρχή του προϋπολογισμού, μέσα στα πλαίσια της ετήσιας διαδικασίας του προϋπολογισμού 7

(30) ότι ένα modus vivendi, μεταξύ του Ευρωπαϊκού Κοινοβουλίου, του Συμβουλίου και της Επιτροπής ως προς τα εκτελεστικά μέτρα που θα ισχύουν για όσες πράξεις εκδίδονται με τη διαδικασία του άρθρου 189 Β της συνθήκης, συνήφθη στις 20 Δεκεμβρίου 1994 (12),

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Πεδίο εφαρμογής και στόχοι

1. Η Κοινότητα, σε συνεργασία με τα κράτη μέλη, αναλαμβάνει δράση στον τομέα των διευρωπαϊκών τηλεματικών δικτύων για διοικήσεις και λαμβάνει τα μέτρα που προβλέπονται στην παρούσα απόφαση με τους ακόλουθους στόχους:

α) την εγκατάσταση λειτουργικών, διαλειτουργικών, διευρωπαϊκών τηλεματικών δικτύων μεταξύ διοικήσεων των κρατών μελών, εθνικών ή περιφερειακών, καθώς και ανάλογα με την περίπτωση μεταξύ των εν λόγω διοικήσεων και των κοινοτικών οργάνων και φορέων, τα οποία καθιστούν δυνατή την αποδοτική αποτελεσματική και ασφαλή ανταλλαγή πληροφοριών με σκοπό την υποστήριξη της εγκαθίδρυσης της οικονομικής και νομισματικής ένωσης και προκειμένου τα κράτη μέλη και η Κοινότητα να εφαρμόσουν, στους αντίστοιχους τομείς αρμοδιοτήτων τους, τις κοινοτικές πολιτικές και δραστηριότητες όπως εκτίθενται στα άρθρα 3 και 3 Α της συνθήκης λαμβάνοντας υπόψη τις εργασίες που έχουν ήδη αναληφθεί δυνάμει υπαρχόντων κοινοτικών ή εθνικών προγραμμάτων 7

β) την εγκατάσταση ολοκληρωμένων τηλεματικών δικτύων για τη διευκόλυνση της επικοινωνίας μεταξύ των κοινοτικών οργάνων και τη στήριξη της κοινοτικής διαδικασίας λήψης αποφάσεων.

2. Η παρούσα απόφαση καλύπτει όλα τα δίκτυα στο πλαίσιο του προγράμματος IDA.

Άρθρο 2 Ορισμοί

Για τους σκοπούς της παρούσας απόφασης, ισχύουν οι ακόλουθοι ορισμοί:

α) «τηλεματικό δίκτυο», ένα ολοκληρωμένο σύστημα ανταλλαγής δεδομένων, το οποίο συμπεριλαμβάνει όχι μόνον την υλική υποδομή και τις συνδέσεις αλλά και τα στρώματα υπηρεσιών και εφαρμογών τα οποία στηρίζονται στην υποδομή αυτή, επιτρέποντας την ηλεκτρονική ανταλλαγή δεδομένων μεταξύ οργανισμών και ατόμων 7

β) «δίκτυο IDA», ένα διευρωπαϊκό τηλεματικό δίκτυο για διοικήσεις, το οποίο εγκαθίσταται ή συνεχίζει να λειτουργεί σύμφωνα με την παρούσα απόφαση. Το εν λόγω δίκτυο εγκαθίσταται κατόπιν πρωτοβουλίας της Κοινότητας ως χρήστου ή ως μέρους του δικτύου ή ως αποδέκτη, ο οποίος έχει συμφέρον στη διασφάλιση της εφαρμογής του 7

γ) «τομεακό δίκτυο», ένα διευρωπαϊκό τηλεματικό δίκτυο για διοικήσεις ή ένα σύνολο υπηρεσιών και εφαρμογών, αφιερωμένο στην εφαρμογή ή τη διοικητική στήριξη μιας συγκεκριμένης κοινοτικής πολιτικής, δραστηριότητας ή στόχου η οποία στη συνέχεια αποκαλείται «διοικητικός τομέας» 7

δ) «σχέδιο IDA», δέσμη διασυνδεόμενων δράσεων οι οποίες αναλαμβάνονται ή συνεχίζονται σύμφωνα με την παρούσα απόφαση, όπως ορίζεται στο παράρτημα, και οι οποίες αφορούν την εγκατάσταση ή ενίσχυση τομεακών δικτύων.

Άρθρο 3 Σχέδια κοινού ενδιαφέροντος

1. Προκειμένου να επιτευχθούν οι στόχοι που ορίζονται στο άρθρο 1, η Κοινότητα και τα κράτη μέλη υλοποιούν σχέδια κοινού ενδιαφέροντος, όπως αυτά προσδιορίζονται στο παράρτημα.

2. Η εκτέλεση των εν λόγω σχεδίων διενεργείται σύμφωνα με το πρόγραμμα εργασίας του IDA και τα συνολικά σχέδια εφαρμογής τα οποία αναφέρονται στο άρθρο 5.

Άρθρο 4 Προτεραιότητες

Για το σκοπό της κατάρτισης του προγράμματος εργασιών IDA και κατά την κατανομή των χρηματοδοτικών πόρων της Κοινότητας σε σχέδια IDA, δίδεται προτεραιότητα σε σχέδια τα οποία ενισχύουν την οικονομική βιωσιμότητα των δημοσίων διοικήσεων, των κοινοτικών θεσμικών οργάνων, των κρατών μελών και των περιφερειών, και τα οποία διά μέσου της εγκατάστασης ή της ενίσχυσης τομεακών δικτύων:

α) συμβάλλουν άμεσα στην εξάλειψη των εμποδίων που παρακωλύουν την ελεύθερη διακίνηση προϊόντων, ατόμων, υπηρεσιών και κεφαλαίων 7 ή

β) συμβάλλουν άμεσα στην επιτυχή υλοποίηση ή στην ικανοποιητική λειτουργία της οικονομικής και νομισματικής ένωσης 7 ή

γ) ευνοούν τη διοργανική συνεργασία μεταξύ των κοινοτικών θεσμικών οργάνων καθώς και μεταξύ αυτών και των εθνικών και περιφερειακών διοικήσεων, συμπεριλαμβάνων των εθνικών και περιφερειακών κοινοβουλίων 7 ή

δ) συμβάλλουν στην προστασία των χρηματοοικονομικών συμφερόντων της Κοινότητας και των κρατών μελών ή στην καταπολέμηση της απάτης 7 ή

ε) διευκολύνουν την προετοιμασία της διεύρυνσης της Ευρωπαϊκής Ένωσης 7 ή

στ) διευκολύνουν τη βιομηχανική ανταγωνιστικότητα της Κοινότητας, με ιδιαίτερη έμφαση στην ανταγωνιστικότητα των μικρομεσαίων επιχειρήσεων 7 ή

ζ) δημιουργούν οφέλη για τους πολίτες της Ευρωπαϊκής Ένωσης.

Άρθρο 5 Γενικές εκτελεστικές γραμμές

1. Κατά την εκτέλεση σχεδίων IDA, τηρούνται οι αρχές που ορίζονται στο παρόν άρθρο.

2. Η εκτέλεση σχεδίου IDA προϋποθέτει την ύπαρξη νομικής βάσης. Για τους σκοπούς της παρούσας απόφασης, θεωρείται ότι ένα σχέδιο IDA πληροί αυτή την προϋπόθεση όταν το υπόψη δίκτυο ή δίκτυα υποστηρίζει την επικοινωνία μεταξύ διοικήσεων στα πλαίσια της εφαρμογής μιας ή περισσότερων κοινοτικών πράξεων.

Το πρώτο εδάφιο δεν έχει εφαρμογή στα σχέδια που υποστηρίζουν τη διοργανική επικοινωνία ή την κοινοτική διαδικασία λήψης αποφάσεων, ή σε κοινές δραστηριότητες προς υποστήριξη δύο ή περισσότερων σχεδίων IDA.

3. Τα σχέδια IDA περιλαμβάνουν όλες τις δράσεις οι οποίες είναι απαραίτητες για την εγκατάσταση ή τη βελτίωση τομεακών δικτύων, συμπεριλαμβανομένων μελετών σκοπιμότητας και προγραμμάτων επίδειξης της δημιουργίας ομάδων εργασίας εμπειρογνωμόνων από τα κράτη μέλη και την Κοινότητα και ενδεχομένως της προμήθειας προϊόντων και υπηρεσιών για την Κοινότητα.

4. Τα σχέδια IDA περιλαμβάνουν ένα προκαταρκτικό στάδιο, ένα στάδιο μελέτης σκοπιμότητας, ένα στάδιο ανάπτυξης και επικύρωσης και ένα στάδιο εκτέλεσης.

Το προκαταρκτικό στάδιο οδηγεί στη σύνταξη προκαταρκτικής έκθεσης που περιλαμβάνει τον καθορισμό των στόχων, του πεδίου και της λογικής του σχεδίου, και ιδίως του αναμενόμενου κόστους και οφέλους, καθώς και στην επίτευξη της απαραίτητης δέσμευσης και κατανόησης από τους συμμετέχοντες διά μέσου κατάλληλων διαβουλεύσεων.

Το στάδιο μελέτης σκοπιμότητας οδηγεί στην κατάρτιση ενός συνολικού σχεδίου εφαρμογής το οποίο περιλαμβάνει:

α) περιγραφή του ή των δικτύων τα οποία προβλέπεται να εγκαθιδρυθούν στο πλαίσιο του σχεδίου, από άποψη στόχων, λειτουργιών, συμμετεχόντων και τεχνικής προσέγγισης 7

β) την ανάθεση ρόλων και των καθηκόντων στην Κοινότητα και τα κράτη μέλη καθόλη την έκταση των μεταγενέστερων σταδίων ανάπτυξης, επικύρωσης και εκτέλεσης 7

γ) λεπτομερή περιγραφή των αναμενόμενων ωφελειών, στην οποία περιλαμβάνονται τα κριτήρια αξιολόγησης για τον υπολογισμό των εν λόγω ωφελειών μετά το στάδιο εκτέλεσης 7

δ) σχήμα το οποίο καθορίζει ένα δίκαιο μερισμό, μεταξύ της Κοινότητας και των κρατών μελών, των δαπανών λειτουργίας και συντήρησης των δικτύων μετά το πέρας του σταδίου εκτέλεσης.

Κατά τη διάρκεια του σταδίου ανάπτυξης και επικύρωσης καταρτίζεται, δοκιμάζεται, αξιολογείται και παρακολουθείται σε μικρή κλίμακα η προτεινόμενη λύση για το ή τα σχετικά δίκτυα και τα αποτελέσματα χρησιμοποιούνται για την ανάλογη προσαρμογή του συνολικού σχεδίου εκτέλεσης.

Κατά το στάδιο εκτέλεσης, το ή τα πλήρως λειτουργικά δίκτυα εγκαθίστανται σύμφωνα με το συνολικό σχέδιο εκτέλεσης.

5. Τα σχέδια IDA στηρίζονται στις οριζόντιες δράσεις και τα μέτρα που αναλαμβάνονται από την Κοινότητα στο πλαίσιο της απόφασης 1999/. . ./ΕΚ του Συμβουλίου, της . . ., για τη θέσπιση μιας σειράς δράσεων και μέτρων με σκοπό τη διασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA) και της πρόσβασης σ' αυτά (13) 7 ειδικότερα, χρησιμοποιούνται κοινές υπηρεσίες και εφαρμογές γενικής χρήσης όπου είναι δυνατό.

6. Η εγκαινίαση και εφαρμογή ενός σχεδίου IDA, ο καθορισμός των σταδίων του, καθώς και ο καθορισμός απαιτήσεων χρήστη, τόσο τεχνικών όσο και λειτουργικών, για το δίκτυο ή τα δίκτυα που αφορά το σχέδιο αυτό, γίνονται στο πλαίσιο της σχετικής κοινοτικής πολιτικής ή δραστηριότητας και ελέγχονται σύμφωνα με την εφαρμοστέα διαδικασία επιτροπής, εφόσον υπάρχει.

Όταν δεν υπάρχει τομεακή διαδικασία επιτροπής, η Κοινότητα και τα κράτη μέλη συστήνουν τομεακές ομάδες εμπειρογνωμόνων για την εξέταση αυτών των θεμάτων.

Τα συμπεράσματα των εν λόγω τομεακών επιτροπών και ομάδων εμπειρογνωμόνων ανακοινώνονται από την Επιτροπή στην επιτροπή που προβλέπεται στο άρθρο 8 μαζί με τις προτάσεις της για τα μέτρα που αναφέρονται στο άρθρο 7.

7. Οι τεχνικές προδιαγραφές κάθε σχεδίου IDA καθορίζονται με αναφορά σε ευρωπαϊκά πρότυπα ή δημοσίως διαθέσιμες προδιαγραφές, όπως ανοιχτές προδιαγραφές του διαδικτύου (Internet), ανάλογα με την περίπτωση, προκειμένου να διασφαλισθεί ένας υψηλός βαθμός διαλειτουργικότητας μεταξύ εθνικών και κοινοτικών συστημάτων εντός και μεταξύ διοικητικών τομέων και του ιδιωτικού τομέα. Λαμβάνονται ιδιαίτερα υπόψη οι κοινοτικές κατευθυντήριες γραμμές και τα μέσα στήριξης στο χώρο της τυποποίησης όσον αφορά την ανάθεση δημοσίων συμβάσεων προμηθειών για συστήματα και υπηρεσίες τεχνολογιών των πληροφοριών και επικοινωνιών (ΤΠΕ).

8. Ο καθορισμός και η εκτέλεση κάθε σχεδίου IDA βασίζεται στα κατάλληλα αποτελέσματα που επιτεύχθηκαν από άλλες συναφείς κοινοτικές δραστηριότητες, ιδίως δε τα κοινοτικά προγράμματα έρευνας και τεχνολογικής ανάπτυξης και οι κοινοτικές δραστηριότητες στο χώρο των διευρωπαϊκών δικτύων τηλεπικοινωνιών.

9. Εντός έτους από την ολοκλήρωση του σταδίου εκτέλεσης διενεργείται επισκόπηση κάθε σχεδίου IDA σε συντονισμό με τα κράτη μέλη εντός του πλαισίου της οικείας κοινοτικής πολιτικής ή δραστηριότητας. Τα πορίσματα της επισκόπησης παρουσιάζονται στην οικεία τομεακή επιτροπή και στην επιτροπή που προβλέπεται στο άρθρο 8. Η επισκόπηση αυτή περιλαμβάνει ανάλυση κόστους/ωφελειών.

Άρθρο 6 Χρηματοδοτική συμβολή της Κοινότητας

1. Κατά την εκτέλεση των σχεδίων IDA, η Κοινότητα αναλαμβάνει τα έξοδα σε αναλογία προς το ενδιαφέρον της.

2. Η χρηματοδοτική συμβολή της Κοινότητας σε κάθε σχέδιο IDA καθορίζεται σύμφωνα με τις παραγράφους 3 έως 7. Η συμβολή αυτή δεν περιλαμβάνει τυχόν έξοδα που προκύπτουν από τη συνεχή χρήση εφαρμογών ή προδιαγραφών που αντιβαίνουν στις προτεραιότητες ή τις απαιτήσεις της παρούσας απόφασης ή της απόφασης 1999/. . ./ΕΚ του Συμβουλίου.

3. Κατά το προκαταρκτικό στάδιο και το στάδιο της μελέτης σκοπιμότητας ενός σχεδίου, η κοινοτική συμβολή μπορεί να καλύπτει το πλήρες κόστος των απαιτούμενων μελετών.

4. Κατά το στάδιο της ανάπτυξης και επικύρωσης και κατά το στάδιο της εκτέλεσης ενός σχεδίου, η Κοινότητα αναλαμβάνει το κόστος όσων εργασιών της ανατίθενται στο συνολικό σχέδιο εκτέλεσης του εν λόγω σχεδίου.

5. Η Κοινότητα μπορεί να συμβάλει, σε εξαιρετικές περιπτώσεις και σύμφωνα με τη διαδικασία του άρθρου 8, με άμεση επιχορήγηση, στα έξοδα τα οποία πραγματοποίησαν ένα ή περισσότερα κράτη μέλη, προκειμένου τα εν λόγω κράτη μέλη:

α) να εκτελέσουν δραστηριότητες οι οποίες συνδέονται με ένα σχέδιο ή δίκτυο IDA το οποίο κρίνεται ότι ωφελεί και άλλους συμμετέχοντες ή άλλα σχέδια ή δίκτυα IDA 7

β) να ενισχύσουν ένα σύστημα το οποίο κρίνεται απαραίτητο προκειμένου να βελτιωθεί ή να απλουστευθεί η συνολική υλοποίηση ενός συγκεκριμένου δικτύου IDA.

Οι σχεδιαζόμενες επιχορηγήσεις ορίζονται στο πρόγραμμα εργασιών IDA για κάθε συγκεκριμένο σχέδιο ή δίκτυο IDA και για το εκάστοτε τρέχον δημοσιονομικό έτος με βάση την ανώτατη επιτρεπόμενη αξία τους, τα αναμενόμενα κέρδη από σχέδια και δίκτυα IDA, τους επιδιωκόμενους στόχους, τις διοικήσεις - δικαιούχους στα κράτη μέλη και τις εργασίες που θα χρηματοδοτηθούν με τις επιχορηγήσεις αυτές.

Εκτός εκτάκτων περιστάσεων, οι επιχορηγήσεις δεν υπερβαίνουν το ήμισυ των πραγματικών δαπανών που φέρει κάθε δικαιούχο κράτος μέλος προς εκτέλεση των εργασιών για τις οποίες παρέχεται η επιχορήγηση.

6. Η κοινοτική χρηματοδότηση δυνάμει της παρούσας απόφασης παύει κατά την ολοκλήρωση του σταδίου εκτέλεσης ενός σχεδίου IDA 7 εντούτοις, κατ' εξαίρεση και σύμφωνα με τη διαδικασία του άρθρου 8, μπορεί να χορηγηθεί περαιτέρω χρηματοδότηση δυνάμει της παρούσας απόφασης προκειμένου να καλυφθεί εν όλω ή εν μέρει το κόστος λειτουργίας και συντήρησης ενός δικτύου IDA έως το τέλος του έτους το οποίο ακολουθεί το έτος κατά το οποίο ολοκληρώνεται η εκτέλεση.

7. Η Κοινότητα μπορεί, επίσης, στο πλαίσιο της παρούσας απόφασης και έως το τέλος του 1999, να αναλάβει το κόστος λειτουργίας και συντήρησης των δικτύων IDA τα οποία συνεχίζονται δυνάμει της παρούσας απόφασης και τα οποία είναι ήδη λειτουργικά κατά την ημερομηνία ενάρξεως ισχύος της παρούσας απόφασης.

8. Οι δημοσιονομικοί πόροι που προβλέπονται σύμφωνα με την παρούσα απόφαση δεν διατίθενται, κατ' αρχήν, για σχέδια ή στάδια σχεδίων που επωφελούνται από άλλες πηγές κοινοτικής χρηματοδότησης.

Άρθρο 7 Εκτέλεση

1. Η Επιτροπή εκτελεί την κοινοτική δράση που προβλέπεται στα άρθρα 3 έως 6.

2. Η διαδικασία του άρθρου 8 εφαρμόζεται όσον αφορά την έγκριση, με βάση τη συμμόρφωση με τις προτεραιότητες που αναφέρονται στο άρθρο 4 και τις αρχές που ορίζονται στο άρθρο 5, του τμήματος του προγράμματος εργασιών IDA, που αφορά την εκτέλεση της παρούσας απόφασης, το οποίο καταρτίζεται ετησίως από την Επιτροπή. Το πρόγραμμα εργασιών IDA θα περιλαμβάνει κατανομή των παρελθουσών δαπανών ανά σχέδιο για τα προηγούμενα έτη (έτος).

3. Η διαδικασία του άρθρου 8 εφαρμόζεται όσον αφορά την έγκριση, με βάση τη συμμόρφωσή του προς τις αρχές που ορίζονται στο άρθρο 5, της προκαταρκτικής έκθεσης και του συνολικού σχεδίου εκτέλεσης κάθε σχεδίου IDA στο τέλος του σταδίου της μελέτης σκοπιμότητας και στο τέλος του σταδίου της ανάπτυξης και επικύρωσης, καθώς και την έγκριση οποιωνδήποτε σημαντικών τροποποιήσεων των προαναφερομένων σχεδίων εκτέλεσης.

4. Η διαδικασία του άρθρου 8 ισχύει για την έγκριση, βάσει των προτεραιοτήτων που ορίζει το άρθρο 4 και των βασικών αρχών που προβλέπουν τα άρθρα 5 και 6, της κατανομής ανά σχέδιο των ετησίων δημοσιονομικών δαπανών δυνάμει της παρούσας απόφασης. Στη διαδικασία αυτή υπόκεινται και όλες οι προτάσεις μεταβολών των επί μέρους (ανά σχέδιο) γραμμών του προϋπολογισμού κατά τη διάρκεια ενός έτους κατά περισσότερο από 250 000 ευρώ.

5. Οι τεχνικές προδιαγραφές των προσκλήσεων προς υποβολή προσφορών που απευθύνονται σ' εκτέλεση της παρούσας απόφασης ορίζονται σε συντονισμό με τα κράτη μέλη, εφόσον οι συμβάσεις αφορούν ποσά άνω των 500 000 ευρώ.

Άρθρο 8 Επιτροπολογία

1. Η Επιτροπή επικουρείται από μια επιτροπή την οποία αποτελούν αντιπρόσωποι των κρατών μελών και της οποίας προεδρεύει αντιπρόσωπος της Επιτροπής. Η επιτροπή αυτή αποκαλείται επιτροπή τηλεματικής μεταξύ διοικήσεων (TAC).

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της όσον αφορά το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει μέτρα τα οποία εφαρμόζονται αμέσως. Εάν όμως τα μέτρα αυτά δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή:

- η Επιτροπή θα αναβάλει επί τρεις μήνες από την ημερομηνία της ανακοίνωσης την εφαρμογή των μέτρων που αποφασίστηκαν από αυτήν,

- το Συμβούλιο μπορεί, με ειδική πλειοψηφία, να λάβει διαφορετική απόφαση μέσα στην προθεσμία που προβλέπεται στην προηγούμενη περίπτωση.

2. Η Επιτροπή υποβάλλει ετησίως έκθεση στην επιτροπή σχετικά με την εφαρμογή της παρούσας απόφασης.

Άρθρο 9 Επανεξέταση και αξιολόγηση

1. Η Επιτροπή, σε συνεννόηση με τα κράτη μέλη, προβαίνει σε αξιολόγηση σχετικά με την εφαρμογή της παρούσας απόφασης ανά διετία.

2. Στην αξιολόγηση εκτιμάται η πρόοδος και η τρέχουσα κατάσταση των σχεδίων κοινού ενδιαφέροντος που καθορίζονται στο παράρτημα.

Στην εν λόγω αξιολόγηση εξετάζονται, επίσης, λαμβανομένων υπόψη των δαπανών που πραγματοποίησε η Κοινότητα, τα οφέλη που αποφέρουν τα δίκτυα IDA στην Κοινότητα για την προώθηση των κοινών πολιτικών και της θεσμικής συνεργασίας, στα κράτη μέλη, στην κοινοτική βιομηχανία και στους πολίτες της Ευρωπαϊκής Ένωσης, εντοπίζονται οι τομείς ενδεχόμενων βελτιώσεων και επαληθεύεται η συνέργεια με άλλες κοινοτικές δραστηριότητες στον τομέα των διευρωπαϊκών δικτύων τηλεπικοινωνιών.

3. Η Επιτροπή διαβιβάζει την αξιολόγησή της στο Ευρωπαϊκό Κοινοβούλιο και το Συμβούλιο, αφού πρώτα εξεταστεί από την επιτροπή TAC, μαζί με τις τυχόν προτάσεις της για τροποποίηση του παραρτήματος. Οι αξιολογήσεις διαβιβάζονται το αργότερο ταυτόχρονα με το σχέδιο προϋπολογισμού για τα έτη 2001, 2003 και 2005, αντιστοίχως.

Άρθρο 10 Επέκταση στον ΕΟΧ και στις συνδεδεμένες χώρες

1. Το πρόγραμμα IDA μπορεί να επεκταθεί, στο πλαίσιο των αντίστοιχων συμφωνιών τους με την Ευρωπαϊκή Κοινότητα, στις χώρες του Ευρωπαϊκού Οικονομικού Χώρου και τις συνδεδεμένες χώρες της Κεντρικής και Ανατολικής Ευρώπης και στην Κύπρο για σχέδια κοινού ενδιαφέροντος τα οποία είναι συναφή προς τις εν λόγω συμφωνίες.

2. Κατά την εκτέλεση σχεδίων IDA, ενθαρρύνεται η συνεργασία με τρίτες χώρες και διεθνείς οργανισμούς ή φορείς, ανάλογα με την περίπτωση.

Άρθρο 11 Άλλα τομεακά δίκτυα

1. Όσον αφορά τη δημιουργία ή την ενίσχυση όλων των άλλων τομεακών δικτύων, τα οποία δεν αποτελούν σχέδια IDA (εφεξής: «άλλα τομεακά δίκτυα»), τα κράτη μέλη και η Επιτροπή, σύμφωνα με τις σχετικές διατάξεις της κοινοτικής νομοθεσίας που διέπει την εφαρμογή των τομεακών αυτών δικτύων, διασφαλίζουν ότι τηρούνται οι διατάξεις των παραγράφων 2 έως 6.

2. Τα άλλα τομεακά δίκτυα κάνουν χρήση των οριζοντίων δράσεων και μέτρων που αναλαμβάνει η Κοινότητα στο πλαίσιο της απόφασης 1999/. . ./ΕΚ του Συμβουλίου, εκτός εάν οι εν λόγω δράσεις και τα μέτρα είναι ακατάλληλα για την τήρηση των απαιτήσεων των χρηστών των άλλων τομεακών δικτύων.

3. Καθένα από τα άλλα τομεακά δίκτυα προδιαγράφεται τεχνικά με παραμπομπή στα ευρωπαϊκά πρότυπα ή σε δημόσια διαθέσιμες προδιαγραφές, όπως οι ανοιχτές προδιαγραφές Internet, ανάλογα με την περίπτωση, προκειμένου να διασφαλίζεται υψηλός βαθμός διαλειτουργικότητας μεταξύ εθνικών και κοινοτικών συστημάτων εντός και μεταξύ των διοικητικών τομέων, καθώς και με τον ιδιωτικό τομέα. Πρέπει να λαμβάνονται ιδιαιτέρως υπόψη οι κοινοτικές κατευθυντήριες γραμμές και τα εργαλεία στήριξης στο χώρο της τυποποίησης των δημοσίων συμβάσεων για συστήματα και υπηρεσίες στο χώρο της τεχνολογίας των πληροφοριών και επικοινωνιών (ΤΠΕ).

4. Κατά τον καθορισμό και την εκτέλεση καθενός από τα άλλα τομεακά δίκτυα, πρέπει να λαμβάνεται μέριμνα ώστε να αξιοποιούνται τα κατάλληλα αποτελέσματα που επιτυγχάνονται από άλλες σχετικές κοινοτικές δραστηριότητες, ιδίως δε τα κοινοτικά προγράμματα έρευνας και τεχνολογικής ανάπτυξης, καθώς και τις κοινοτικές δραστηριότητες στον τομέα των διευρωπαϊκών τηλεπικοινωνιακών δικτύων.

5. Διεξάγεται ανασκόπηση μετά την εκτέλεση καθενός από τα άλλα τομεακά δίκτυα.

6. Κατά την εκτέλεση των άλλων τομεακών δικτύων, η Κοινότητα αναλαμβάνει δαπάνες κατ' αναλογία προς το ενδιαφέρον της.

7. Το αργότερο μέχρι την . . . (14*) και εν συνεχεία μία φορά κατ' έτος, η Επιτροπή διαβιβάζει στην επιτροπή TAC έκθεση για την εφαρμογή των παραγράφων 1 έως 6. Στην εν λόγω έκθεση, η Επιτροπή προσδιορίζει τυχόν απαιτήσεις του χρήστη οι οποίες εμποδίζουν άλλα τομεακά δίκτυα να χρησιμοποιούν υπηρεσίες γενικής χρήσης δυνάμει της παραγράφου 2, και συζητά τη δυνατότητα αναβάθμισης των εν λόγω υπηρεσιών με στόχο να ικανοποιούν αυτές τις απαιτήσεις του χρήστη.

Άρθρο 12 Δημοσιονομικό πλαίσιο

Το χρηματοδοτικό πλαίσιο για την εκτέλεση της κοινοτικής δράσης που προβλέπεται από την παρούσα απόφαση, για το χρονικό διάστημα 1998-2000, καθορίζεται σε 38,5 εκατομμύρια ευρώ.

Η αρχή που είναι αρμόδια για τον προϋπολογισμό εγκρίνει τις ετήσιες πιστώσεις, μέσα στα όρια των δημοσιονομικών προοπτικών.

Άρθρο 13 Έναρξη ισχύος

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Αρχίζει να ισχύει την ημέρα της δημοσίευσής της και εφαρμόζεται μέχρι τις . . . (15*).

Άρθρο 14 Αποδέκτες

Η παρούσα απόφαση απευθύνεται στα κράτη μέλη.

. . .,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 54 της 21.2.1998, σ. 3.

(2) ΕΕ C 214 της 10.7.1998, σ. 33.

(3) ΕΕ C 251 της 10.8.1998, σ. 1.

(4) Γνώμη του Ευρωπαϊκού Κοινοβουλίου της 18ης Νοεμβρίου 1998 (ΕΕ C 379 της 7.12.1998), κοινή θέση του Συμβουλίου της 21ης Δεκεμβρίου 1998 και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(5) ΕΕ C 181 της 2.7.1994, σ. 1.

(6) ΕΕ C 376 της 12.12.1996, σ. 1.

(7) ΕΕ C 200 της 30.6.1997, σ. 196.

(8) ΕΕ L 282 της 24.11.1995, σ. 16.

(9) ΕΕ L 183 της 11.7.1997, σ. 12.

(10) ΕΕ L 269 της 11.11.1995, σ. 23.

(11) ΕΕ C 102 της 4.4.1996, σ. 4.

(12) ΕΕ C 102 της 4.4.1996, σ. 1.

(13) Κοινή θέση (ΕΚ) αριθ. 9/1999 που καθορίστηκε από το Συμβούλιο στις 21 Δεκεμβρίου 1998 (βλέπε σ. 15 της παρούσας Επίσημης Εφημερίδας).

(14*) Δύο μήνες μετά την έναρξη ισχύος της παρούσας απόφασης.

(15*) Στις 31 Δεκεμβρίου του πέμπτου έτους μετά την έναρξη ισχύος της παρούσας απόφασης.

ΠΑΡΑΡΤΗΜΑ

ΣΧΕΔΙΑ ΚΟΙΝΟΥ ΕΝΔΙΑΦΕΡΟΝΤΟΣ ΣΤΟ ΧΩΡΟ ΤΩΝ ΔΙΕΥΡΩΠΑΪΚΩΝ ΔΙΚΤΥΩΝ ΓΙΑ ΤΗΝ ΑΝΤΑΛΛΑΓΗ ΔΕΔΟΜΕΝΩΝ ΜΕΤΑΞΥ ΔΙΟΙΚΗΣΕΩΝ

Τα ακόλουθα σχέδια θεωρούνται σχέδια κοινού ενδιαφέροντος στο πλαίσιο του προγράμματος IDA:

Α. Γενικά

1. Ανάπτυξη και εφαρμογή τηλεματικών δικτύων που στηρίζουν τις πολιτικές και δραστηριότητες της ΟΝΕ και της Κοινότητας (σύμφωνα με το τμήμα Β), την ανταλλαγή πληροφοριών μεταξύ των οργάνων (σύμφωνα με το τμήμα Γ), καθώς και την παγκοσμιοποίηση των δικτύων IDA (σύμφωνα με το τμήμα Δ).

2. Συνέχιση και βελτίωση τομεακών σχεδίων και μέτρων που αναλαμβάνονται δυνάμει της απόφασης 95/468/ΕΚ, εκτός των δικτύων που αναφέρονται στο τμήμα Ε.

3. Εφαρμογή των δικτύων εκείνων τα οποία απαιτούνται για τη λειτουργία των ευρωπαϊκών οργανισμών και φορέων και για τη στήριξη του νομικού πλαισίου που διαμορφώνεται από τη δημιουργία των ευρωπαϊκών οργανισμών.

4. Εφαρμογή δικτύων στον τομέα πολιτικών που αφορούν την ελεύθερη κυκλοφορία προσώπων, στο βαθμό που απαιτούνται για την υποστήριξη της δράσης της Κοινότητας ή/και των κρατών μελών βάσει της συνθήκης για την ίδρυση της Ευρωπαϊκής Κοινότητας.

5. Εφαρμογή των δικτύων εκείνων τα οποία, στο πλαίσιο των πολιτικών και δραστηριοτήτων της Κοινότητας και λόγω απροβλέπτων περιστάσεων, απαιτούνται επειγόντως για τη στήριξη της δράσης της Κοινότητας και των κρατών μελών, μεταξύ άλλων για την προστασία της υγείας και της ζωής των ανθρώπων, των ζώων και των φυτών, των δικαιωμάτων των ευρωπαίων καταναλωτών, ή των θεμελιωδών συμφερόντων της Κοινότητας.

Β. Ειδικά δίκτυα τα οποία στηρίζουν την ΟΝΕ και τις κοινοτικές πολιτικές και δραστηριότητες

1. Τηλεματικά δίκτυα που αφορούν την οικονομική και νομισματική πολιτική, ιδίως για τη διευκόλυνση της παρακολούθησης της συμμόρφωσης με τα κριτήρια σύγκλισης και της εισαγωγής του ευρώ.

2. Τηλεματικά δίκτυα που αφορούν τη διεύρυνση της Ευρωπαϊκής Ένωσης, ιδίως μέσω της εφαρμογής αποτελεσματικής ηλεκτρονικής επικοινωνίας μεταξύ, αφενός, των μεταφραστικών υπηρεσιών της Επιτροπής και του Συμβουλίου και, αφετέρου, των προσωρινών γραφείων μετάφρασης/αναθεώρησης που μπορεί να ιδρυθούν σε κάθε υποψήφια χώρα.

3. Τηλεματικά δίκτυα που αφορούν περιφερειακές πολιτικές και πολιτικές συνοχής ιδίως για τη διευκόλυνση της συλλογής, διαχείρισης και διάδοσης πληροφοριών σχετικά με την εφαρμογή των περιφερειακών πολιτικών και των πολιτικών συνοχής σε επίπεδο κεντρικών και περιφερειακών διοικήσεων.

4. Τηλεματικά δίκτυα για την κοινοτική χρηματοδότηση, ιδίως για τη δημιουργία διεπαφής με υφιστάμενες τράπεζες δεδομένων της Επιτροπής προκειμένου να διευκολυνθεί η πρόσβαση των ευρωπαϊκών οργανισμών, και ειδικότερα των ΜΜΕ, σε κοινοτικές πηγές χρηματοδότησης.

5. Τηλεματικά δίκτυα στον τομέα των στατιστικών, ιδίως όσον αφορά τη συλλογή και διάδοση στατιστικών στοιχείων.

6. Τηλεματικά δίκτυα στον τομέα της δημοσίευσης επίσημων εγγράφων.

7. Τηλεματικά δίκτυα στο γεωργικό και αλιευτικό τομέα, ιδίως για τη στήριξη της διαχείρισης γεωργικών αγορών και διαρθρώσεων, την αποτελεσματικότερη χρηματοοικονομική διαχείριση, την ανταλλαγή γεωργικών λογιστικών δεδομένων (RICA) μεταξύ εθνικών υπηρεσιών και της Επιτροπής και την καταπολέμηση της απάτης.

8. Τηλεματικά δίκτυα στον τομέα της βιομηχανίας, ιδίως για την ανταλλαγή πληροφοριών μεταξύ διοικήσεων επιφορτισμένων με βιομηχανικά θέματα, και μεταξύ των διοικήσεων αυτών και των συλλόγων βιομηχάνων, για την ανταλλαγή δεδομένων σχετικά με την έγκριση τύπου αυτοκινήτων μεταξύ διοικήσεων, καθώς και για υπηρεσίες που έχουν στόχο την απλοποίηση και βελτίωση της διαδικασίας συμπλήρωσης διοικητικών εντύπων.

9. Τηλεματικά δίκτυα για την πολιτική στον τομέα του ανταγωνισμού, ιδίως μέσω της εφαρμογής βελτιωμένης ανταλλαγής ηλεκτρονικών δεδομένων με τις εθνικές διοικήσεις με σκοπό τη διευκόλυνση διαδικασιών ενημέρωσης και διαβούλευσης.

10. Τηλεματικά δίκτυα στους τομείς του πολιτισμού, της ενημέρωσης, της επικοινωνίας και των οπτικοακουστικών μέσων, ιδίως με την ανταλλαγή πληροφοριών σχετικά με θέματα περιεχομένου σε ανοικτά δίκτυα, την προώθηση της ανάπτυξης και της ελεύθερης κυκλοφορίας νέων οπτικοακουστικών υπηρεσιών και υπηρεσιών πληροφόρησης.

11. Τηλεματικά δίκτυα στον τομέα των μεταφορών, ιδίως για τη στήριξη της ανταλλαγής δεδομένων που αφορούν οδηγούς, οχήματα και μεταφορείς.

12. Τηλεματικά δίκτυα στο χώρο του τουρισμού, του περιβάλλοντος, της προστασίας των καταναλωτών και της υγείας των καταναλωτών, για τη στήριξη της ανταλλαγής πληροφοριών μεταξύ των κρατών μελών.

Γ. Διοργανικά δίκτυα

Τηλεματικά δίκτυα προς στήριξη της διοργανικής ανταλλαγής πληροφοριών, και ιδίως:

1. προς στήριξη της διαδικασίας λήψεως αποφάσεων του Συμβουλίου και των ερωτήσεων του Κοινοβουλίου 7

2. για την εγκατάσταση των αναγκαίων τηλεματικών συνδέσεων μεταξύ της Επιτροπής, του Ευρωπαϊκού Κοινοβουλίου, άλλων ευρωπαϊκών οργάνων και του Συμβουλίου (συμπεριλαμβανομένης της θέσης της εκάστοτε προεδρίας της Ευρωπαϊκής Ένωσης και των μόνιμων αντιπροσωπειών των κρατών μελών) 7

3. προς διευκόλυνση της πολυγλωσσίας στις διοργανικές ανταλλαγές πληροφοριών, μέσω της διαχείρισης της ροής εργασίας στο χώρο της μετάφρασης και εργαλείων στήριξης της μετάφρασης, της κοινής χρήσης/ανταλλαγής πολύγλωσσων πόρων και της οργάνωσης της κοινής πρόσβασης σε βάσεις δεδομένων ορολογίας 7

4. για την ανταλλαγή εγγράφων μεταξύ ευρωπαϊκών οργανισμών και φορέων και των ευρωπαϊκών θεσμικών οργάνων.

Δ. Παγκοσμιοποίηση των δικτύων IDA

Επέκταση των δικτύων IDA στον ΕΟΧ, στις χώρες της ΕΖΕΣ, στις χώρες της Κεντρικής και Ανατολικής Ευρώπης και σε άλλες συνδεδεμένες χώρες, καθώς και στις χώρες της Ομάδας των 7 και σε άλλους διεθνείς οργανισμούς, κυρίως όσον αφορά τα τηλεματικά δίκτυα κοινωνικής ασφάλειας, ιατρικής περίθαλψης, φαρμάκων και περιβάλλοντος.

Ε. Άλλα τομεακά δίκτυα

Τα σχέδια που λάμβαναν προηγουμένως χρηματοδότηση από το πρόγραμμα IDA και τώρα πια έχουν δική τους κοινοτική χρηματοδότηση εξακολουθούν μολαταύτα να υπάγονται στην ομάδα «άλλα τομεακά δίκτυα» που αναφέρονται στο άρθρο 11 της απόφασης.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 16 Δεκεμβρίου 1997, η Επιτροπή υπέβαλε πρόταση απόφασης του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA).

Η πρόταση αυτή βασίζεται στο άρθρο 129 Δ πρώτο εδάφιο της συνθήκης ΕΚ.

2. Έπειτα από την πρώτη ανάγνωση, το Ευρωπαϊκό Κοινοβούλιο γνωμοδότησε στις 18 Νοεμβρίου 1998.

Η Οικονομική και Κοινωνική Επιτροπή γνωμοδότησε στις 29 Απριλίου 1998.

Η Επιτροπή των Περιφερειών ενέκρινε τη γνώμη της στις 14 Μαΐου 1998.

Έπειτα από τη γνωμοδότηση του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση στις 16 Δεκεμβρίου 1998.

3. Το Συμβούλιο καθόρισε την κοινή θέση του, σύμφωνα με το άρθρο 189 Β της συνθήκης, στις 21 Δεκεμβρίου 1998.

II. ΣΤΟΧΟΣ

Σκοπός του παρόντος σχεδίου απόφασης, μαζί με ένα σχέδιο απόφασης του Συμβουλίου για τη διαλειτουργικότητα, είναι να προνοήσει για μια δεύτερη φάση του προγράμματος IDA. Το πρώτο πρόγραμμα IDA (απόφαση 95/468/ΕΚ), το οποίο εν συνεχεία ακυρώθηκε από το Δικαστήριο των Ευρωπαϊκών Κοινοτήτων τον Μάιο του 1998 λόγω της εσφαλμένης νομικής βάσης του, έληξε στο τέλος του 1997.

Η απόφαση αυτή εγκαθιδρύει ένα γενικό πλαίσιο για τα τηλεματικά δίκτυα μεταξύ διοικήσεων, καθορίζοντας τους στόχους, τις προτεραιότητες, τις γενικές εκτελεστικές γραμμές και το δημοσιονομικό πλαίσιο. Επίσης καθορίζει σχέδια κοινού ενδιαφέροντος στον τομέα των διευρωπαϊκών δικτύων ανταλλαγής δεδομένων μεταξύ διοικήσεων.

Κοινός σκοπός και των δύο αυτών αποφάσεων είναι να διασφαλιστεί καλύτερη διαχείριση προγράμματος καθώς επίσης και μεγαλύτερη αποτελεσματικότητα των σχεδίων και να μετατοπιστεί το επίκεντρο της προσπάθειας από την ανάπτυξη της υποδομής των δικτύων στην παροχή συντονισμού και υποστήριξης στις διάφορες τομεακές διοικήσεις.

III. Η ΚΟΙΝΗ ΘΕΣΗ

Α. Γενικές παρατηρήσεις

Η κοινή θέση του Συμβουλίου είναι ευθυγραμμισμένη με τους στόχους και το περιεχόμενο της πρότασης της Επιτροπής.

Β. Ειδικές παρατηρήσεις

Μολονότι το Συμβούλιο έκρινε ότι πρέπει να γίνουν ορισμένες αλλαγές στην πρόταση της Επιτροπής, οι αλλαγές αυτές δεν αλλοιώνουν ουσιωδώς ούτε τους στόχους ούτε το περιεχόμενο της πρότασης. Οι κυριότερες τροποποιήσεις συνοψίζονται ως εξής:

1. Κυριότερες αλλαγές που έγιναν στην πρόταση της Επιτροπής

i) Πεδίο εφαρμογής (άρθρο 1)

Το Συμβούλιο έκρινε σκόπιμο να προσδιορίσει στην παράγραφο 1 στοιχείο α) ότι οποιαδήποτε νέα μέτρα θα πρέπει να λαμβάνουν υπόψη τις εργασίες που έχουν ήδη αναληφθεί δυνάμει υπαρχόντων κοινοτικών ή εθνικών προγραμμάτων. Επίσης προσετέθη μια νέα αιτιολογική παράγραφος σχετικά με τη σύγκλιση των δικτύων προς μια κοινή τηλεματική διεπαφή.

ii) Ορισμοί (άρθρο 2)

Το Συμβούλιο διεύρυνε τον ορισμό του «τομεακού δικτύου» ώστε να περιλάβει ένα σύνολο υπηρεσιών και εφαρμογών.

iii) Σχέδια κοινού ενδιαφέροντος (άρθρο 3)

Το Συμβούλιο διέγραψε την παράγραφο 3 διότι έκρινε ότι δεν χρειάζεται αναφορά στους χρηματοδοτικούς, τεχνικούς και διαχειριστικούς πόρους που χρειάζονται για την εκτέλεση των σχεδίων.

iv) Προτεραιότητες (άρθρο 4)

Το Συμβούλιο επιθυμεί να δίδεται γενικά προτεραιότητα σε σχέδια τα οποία ενισχύουν την οικονομική βιωσιμότητα των δημοσίων διοικήσεων, των κοινοτικών θεσμικών οργάνων, των κρατών μελών και των περιφερειών.

v) Γενικές εκτελεστικές γραμμές (άρθρο 5)

Έγιναν ορισμένες αλλαγές στο άρθρο αυτό προκειμένου να αποσαφηνιστούν οι προϋποθέσεις σχετικά με την εκτέλεση των σχεδίων IDA, και ιδίως προκειμένου να ενισχυθεί ο ρόλος των τομεακών επιτροπών. Επιπλέον, το Συμβούλιο προσέθεσε αναφορά στο αναμενόμενο κόστος και όφελος στην παράγραφο 4 και προσδιόρισε ότι η επισκόπηση μετά τη φάση εκτέλεσης θα περιλαμβάνει ανάλυση κόστους-ωφελειών.

vi) Χρηματοδοτική συμβολή της Κοινότητας (άρθρο 6)

Το Συμβούλιο άλλαξε τη διατύπωση στις παραγράφους 5 και 6 ώστε να προσδιορίζεται ότι σε εξαιρετικές περιπτώσεις η Κοινότητα μπορεί να συμβάλει στα έξοδα των σχεδίων IDA με άμεσες επιχορηγήσεις και ότι οποιαδήποτε χρηματοδότηση έπειτα από την ολοκλήρωση της φάσης εκτέλεσης θα πρέπει να είναι σύμφωνη με τη διαδικασία της επιτροπολογίας του άρθρου 8.

Το Συμβούλιο έκρινε επίσης αναγκαίο να δηλώσει ότι σε σχέδια που τελούν ήδη υπό κοινοτική χρηματοδότηση δεν θα πρέπει να διατίθενται δημοσιονομικοί πόροι που προβλέπονται για το πρόγραμμα IDA II. Το Συμβούλιο φρόντισε επίσης να διευκρινιστεί στο αιτιολογικό ότι τα κράτη μέλη επωμίζονται το κόστος που συνεπάγεται η από μέρους τους υλοποίηση των σχεδίων και υπηρεσιών IDA.

vii) Εκτέλεση (άρθρο 7)

Το Συμβούλιο έκρινε σκόπιμο να προσδιορίσει στην παράγραφο 2 ότι το πρόγραμμα εργασιών IDA θα περιλαμβάνει κατανομή των παρελθουσών δαπανών ανά σχέδιο για τα προηγούμενα έτη. Επιπλέον, το Συμβούλιο προσέθεσε δύο νέες παραγράφους προκειμένου να εφαρμόζεται η διαδικασία του άρθρου 8 όσον αφορά την κατανομή των ετησίων δημοσιονομικών δαπανών και προκειμένου να απαιτείται, οι τεχνικές προδιαγραφές των προσκλήσεων προς υποβολή προσφορών για συμβάσεις που υπερβαίνουν ένα συγκεκριμένο κατώτατο όριο, να ορίζονται σε συντονισμό με τα κράτη μέλη.

viii) Επιτροπολογία (άρθρο 8)

Το Συμβούλιο αντικατέστησε τη διαδικασία της επιτροπής IIα, που είχε προτείνει η Επιτροπή, με τη διαδικασία της επιτροπής IIβ.

ix) Επανεξέταση και αξιολόγηση (άρθρο 9)

Το Συμβούλιο μετέτρεψε την περίοδο αξιολόγησης σε διετία και προσδιόρισε πότε θα πρέπει η Επιτροπή να διαβιβάζει τις αξιολογήσεις αυτές.

x) Άλλα τομεακά δίκτυα (άρθρο 11)

Προκειμένου να διασφαλιστεί η συνέπεια με άλλα τομεακά δίκτυα με σχέδια IDA, το Συμβούλιο προσέθεσε μια νέα παράγραφο 7 η οποία προνοεί για λεπτομερή ετήσια έκθεση για την εφαρμογή, που θα περιλαμβάνει πληροφορίες για τυχόν απαιτήσεις του χρήστη οι οποίες εμποδίζουν άλλα τομεακά δίκτυα να χρησιμοποιούν υπηρεσίες γενικής χρήσης.

xi) Έναρξη ισχύος (άρθρο 13)

Το Συμβούλιο έκρινε σκόπιμο να καθορίσει ημερομηνία λήξης για την απόφαση αυτή και προσδιόρισε ότι θα ισχύει μέχρι το τέλος του πέμπτου έτους μετά την έναρξη ισχύος της απόφασης.

xii) Σχέδια κοινού ενδιαφέροντος (παράρτημα)

Το Συμβούλιο, σε συνεργασία με την Επιτροπή, άλλαξε τη δομή του παραρτήματος και προέβη σε ορισμένες αναπροσαρμογές στη διατύπωση για λόγους σαφήνειας. Επίσης στο τμήμα Β φρόντισε να παράσχει έναν πληρέστερο κατάλογο τηλεματικών δικτύων.

Το Συμβούλιο έκρινε επίσης σκόπιμο να μη γίνει αναφορά ειδικώς στα δίκτυα τα οποία είχαν προηγουμένως χρηματοδοτηθεί από το πρόγραμμα IDA και τα οποία τώρα εξαιρούνται από το νέο πρόγραμμα, όπως Transit, Scent CIS/Fiscal.

2. Θέση του Συμβουλίου ως προς τις τροπολογίες του Ευρωπαϊκού Κοινοβουλίου

i) Τροπολογίες που περιλήφθηκαν στην κοινή θέση

Το Συμβούλιο αποδέχθηκε εννέα τροπολογίες (αριθ. 1, 2, 4, 7, 8, 9, 12, 15 και 18) όπως τις πρότεινε το Ευρωπαϊκό Κοινοβούλιο, καθώς επίσης και την τροπολογία αριθ. 6 επί της αρχής της.

ii) Τροπολογίες που δεν ενσωματώθηκαν στην κοινή θέση

Με την άρνησή του να περιλάβει τις τροπολογίες αριθ. 3, 5, 11, 13, 19 (πρώτο τμήμα) και 20 στην κοινή θέση του, το Συμβούλιο υιοθέτησε τη θέση της Επιτροπής όπως αυτή περιλαμβάνεται στην τροποποιημένη πρότασή της.

Όσον αφορά τις υπόλοιπες τροπολογίες, το Συμβούλιο είχε ως γνώμονα τις ακόλουθες εκτιμήσεις:

- τροπολογίες αριθ. 10 και 21: μολονότι οι τροπολογίες αυτές έγιναν κατ' αρχήν αποδεκτές, δημιουργούν (με την παρούσα διατύπωσή τους) νομική δυσχέρεια σχετικά με την αναγνώριση της ιδιότητας του διαμένοντος,

- τροπολογία αριθ. 14: έπειτα από τη διεύρυνση του πεδίου εφαρμογής του άρθρου 9 ώστε να περιλάβει μια γενική αξιολόγηση της εκτέλεσης της απόφασης και τον καθορισμό χρονοδιαγράμματος για την υποβολή τέτοιων αξιολογήσεων στην παράγραφο 3 αυτού του άρθρου, κρίθηκε ότι οι επιθυμίες του Κοινοβουλίου ελήφθησαν ήδη υπόψη στην κοινή θέση,

- τροπολογία αριθ. 16: δεδομένου ότι το Συμβούλιο έχει ήδη καθορίσει ένα χρονικό όριο για την απόφαση, η τροπολογία αυτή δεν είναι πλέον αναγκαία,

- τροπολογία αριθ. 17: το Συμβούλιο δεν έκρινε μια τέτοια διάταξη αναγκαία και ήταν επιφυλακτικό ως προς τη δημιουργία ενός νέου νομικού προηγούμενου στον τομέα αυτόν,

- τροπολογίες αριθ. 22, 23 και 24: μερικές πτυχές είχαν ήδη ενσωματωθεί στην κοινή θέση, αλλά επειδή το Συμβούλιο είχε ήδη τροποποιήσει τη δομή του παραρτήματος, η διατύπωση αυτών των τροπολογιών δεν ήταν πλέον η κατάλληλη για το κείμενο της κοινής θέσης.